Senat Fakultete za socialno delo je na podlagi 64. člena Pravil o organiziranju in delovanju Fakultete za socialno delo na svoji 2. seji dne 21.10.2019 sprejel

**PRAVILNIK O MEDNARODNI IZMENJAVI ŠTUDENTOV**

**I. SPLOŠNE DOLOČBE**

1. člen

(obseg urejanja)

Fakulteta za socialno delo (FSD) Univerze v Ljubljani organizira mednarodno izmenjavo študentov na razpisanih študijskih programih.

2. člen

(opredelitev mednarodne študijske izmenjave)

Mednarodna študijska izmenjava pomeni, da lahko študenti nekatere predmete ali del študija opravijo na sorodnem študijskem programu v tujini v okviru medinstitucionalnih sporazumov, ki jih FSD sklene s tujimi institucijami visokošolskega izobraževanja (v nadaljevanju: tuje univerze), in po vrnitvi nadaljujejo študij na FSD. Minimalno število kreditnih točk (ECTS), ki jih mora študent pridobiti v tujini v enem semestru, je 20, v enem študijskem letu pa 40. Na drugi stopnji (magistrski program) se študentu prizna največ 20 ECTS.

3. člen

(obdobje mednarodne študijske izmenjave)

Mednarodna študijska izmenjava traja od najmanj dveh mesecev do največ dvanajst mesecev na prvi, drugi ali tretji stopnji študija, če sklenjeni medinstitucionalni sporazumi s tujimi univerzami ali pravila, ki jih sprejme Senat FSD, ne določajo drugače.

**II. MEDNARODNA ŠTUDIJSKA IZMENJAVA**

4. člen

(minimalni pogoji za mednarodno izmenjavo študentov FSD)

Študent lahko sodeluje v programu mednarodne študijske izmenjave, če so izpolnjeni pogoji:

• je v tekočem študijskem letu vpisan v študijski program na FSD;

• je na prvi stopnji študija končal prvi letnik oz. je vpisan na drugo stopnjo študija oz. je na tretji stopnji študija končal prvi letnik;

• in drugi pogoji, ki jih določa posamezni razpis.

Študenti, ki so vpisani v enoletni magistrski program FSD, lahko odidejo na izmenjavo le v drugem semestru. Študijske izmenjave se ne morejo udeležiti študenti, ki ponavljajo letnik.

5. člen

(postopek pred odhodom na tujo univerzo)

Pred nameravanim odhodom na tujo univerzo se morajo študenti prijaviti na razpis, ki ga na spletnih straneh objavi Izdajateljska in organizacijska služba – Erasmus koordinator (v nadaljevanju: Erasmus koordinator).

6. člen

(izbor študentov)

Razpis, ki ga objavi Erasmus koordinator, vsebuje seznam tujih univerz, razpisne roke in druge pogoje za prijavo.

 1. Kriteriji za izbor študentov so naslednji:

* višji letniki imajo prednost pred nižjimi,
* kandidati iz istega letnika z višjo povprečno oceno imajo prednost pred kandidati z nižjo povprečno oceno,
* motivacijsko pismo v angleškem jeziku,
* in drugi pogoji, ki jih določa razpis.

Na podlagi kriterijev, objavljenih v razpisu, se določi vrstni red prijavljenih študentov.

Študentje v motivacijskem pismu pojasnijo izbiro tuje univerze, navedejo svoje spretnosti, kompetence in cilje izmenjave ter obštudijske dejavnosti in posebne dosežke, ki ustrezajo študijskemu področju izmenjave.

Znanje jezika, v katerem se izvaja študijski program na tuji univerzi, mora ustrezati zahtevam, izhajajočih iz splošnih pravil izmenjav v okviru programa Erasmus+, oziroma zahtevam tuje univerze, na katero je bil študent izbran.

2. Če po končanem izbirnem postopku študent ni bil sprejet na nobeno izmed svojih treh izbranih tujih univerz, ga Erasmus koordinator pozove, naj opredeli svoj interes za odhod na izmenjavo na tujo univerzo, kjer so še prosta mesta. To možnost lahko izkoristijo le študenti, ki so popolno vlogo oddali do prijavnega roka.

3. Vse na razpis prijavljene študente o rezultatih razpisa obvesti Erasmus koordinator.

7. člen

(Študijski sporazum)

Na razpisu izbrani študenti kot del prijavne dokumentacije za tujo univerzo izpolnijo obrazec Študijski sporazum. Na njem morajo biti navedeni predmeti s tuje univerze z navedbo števila kreditnih točk (ECTS), ki jih bo študent opravil na tuji univerzi. V Študijskem sporazumu morajo biti navedeni tudi predmeti s FSD, ki jih študentu ne bo treba opraviti, ker bo zanje uveljavil v tujini pridobljene ECTS.

Erasmus koordinator preveri, ali izbrani program na tuji univerzi vsebinsko in po obsegu ustreza vpisanemu študijskemu programu študenta. Pri tem mora upoštevati izhodišča:

* Vrednost predmetov v evropskem sistemu kreditnih točk: en semester 30 ECTS, študijsko leto 60 ECTS.
* Vsaj 50 % kreditnih točk s Študijskega sporazuma mora študent pridobiti za predmete, ki se vsebinsko navezujejo na področje socialnega dela;
* Skupno število kreditnih točk vpisanih predmetov na tuji univerzi in predmetov na FSD mora biti čim bolj uravnoteženo. Študent na tuji univerzi ne more opravljati manj kreditnih točk, kot je število priznanih kreditnih točk na FSD.
* Študent ne more uveljaviti priznanja izpita za predmet, pri katerem je na matični članici že opravljal izpit in dosegel nezadostno oceno.
* Prav tako študent ne more nadomestiti ECTS, pridobljenih v tujini, za predmete z enako ali zelo podobno vsebino, ki jih je že opravil v dosedanjem študiju na FSD.
* ECTS za vse predmete iz predmetnika FSD niso avtomatično nadomestljivi z ECTS, pridobljenimi v tujini. Erasmus koordinator seznani študentko oz. študenta pred oblikovanjem in podpisom Študijskega sporazuma o obveznih predmetih na FSD, ki jih študent ne more nadomestiti s predmeti na tuji ustanovi. Obvezni predmeti so: za 1. letnik: Vzpostavljanje delovnega odnosa in osebnega stika, Uvod v socialno delo, Praksa I. Za 2. letnik: Metodologija raziskovanja v socialnem delu II: kvalitativne raziskave, Praksa II. Za 3. letnik: Socialno delo z družino, Praksa III. 4. letnik: Spol in nasilje, Praksa IV.

Če Erasmus koordinator meni, da so izbrani predmeti na tuji univerzi ustrezni in se lahko dodiplomskemu študentu priznajo, podpiše Študijski sporazum. V primeru študija na drugi stopnji se študent pred odhodom na izmenjavo dogovori s skrbnico oz. skrbnikom modula o vsebinskem načrtu izmenjave. Skrbnici/skrbniku prinese uradne učne načrte izbranih predmetov v tujini in se na podlagi vsebin dogovorita o tem, katere predmete iz našega predmetnika lahko nadomesti z opravljenim predmetom v tujini. Treba je izbrati primerljive vsebine. Erasmus koordinator podpiše študijski sporazum šele po odobritvi skrbnice/skrbnika. V Študijskem sporazumu se med drugim zapiše, katere predmete lahko študent posluša in opravlja na tuji univerzi in kateri predmeti študijskega programa na FSD se bodo študentu priznali. Študijski sporazum velja samo, če ima študent v študijskem letu, za katero je predviden sporazum, status študenta na FSD in letnika ne ponavlja, ter če so dokument podpisale in potrdile ustrezne odgovorne osebe na FSD in tuji univerzi.

Dokument, ki ga potrdijo vse tri pogodbene stranke (študent, FSD in tuja univerza), študent vnese v spletno prijavo za Erasmus+ finančno podporo UL skupaj z drugimi prilogami, ki jih zahteva UL.

8. člen

(priprava zaključnega dela)

Na razpisu izbrani študent, ki bo na tuji univerzi pripravljal zaključno delo, v Študijski sporazum vpiše »priprava diplomskega/magistrskega/doktorskega dela (work on the BA/MA/PhD Thesis)«.

Študent podpisani Študijski sporazum pošlje v potrditev na izbrano tujo univerzo.

9. člen

(sprememba nabora predmetov)

Če se po podpisu Študijskega sporazuma nabor predmetov, ki jih bo študent opravljal na tuji univerzi, spremeni, mora študent najpozneje v 15 dneh po začetku predavanj o tem obvestiti Erasmus koordinatorja in pripraviti predlog spremembe na obrazcu Študijski sporazum - During the Mobility. Spremembe obrazca Študijskega sporazuma podpišejo ustrezne odgovorne osebe.

10. člen

(postopek po opravljenih obveznostih na tuji univerzi)

Študentu prve, druge ali tretje stopnje FSD, ki je v okviru mednarodne izmenjave študentov opravil del študija na tuji univerzi, se uspešno opravljene študijske obveznosti, zapisane v Študijskem sporazumu, priznajo kot študijske obveznosti na programu, na katerega je vpisan na FSD.

Po opravljenih obveznostih na tuji univerzi študent Erasmus koordinatorju predloži dokumente:

* prošnjo za priznanje v tujini pridobljenih kreditnih točk na posebnem obrazcu (priloga 2),
* zadnjo različico Študijskega sporazuma z vsemi morebitnimi spremembami,
* potrdilo o opravljenih obveznostih (Transcript of Records) v angleškem jeziku ali v jeziku tuje univerze,
* poročilo o pripravi zaključnega dela (če je študent odšel na izmenjavo z namenom pisanja zaključnega dela).

Če je pridobil večje število ECTS, kot jih lahko uveljavi za ECTS predmetov na FSD, jih lahko uporabi v naslednjem študijskem letu, a mora za to napisati še eno prošnjo. V vsaki od prošenj mora navesti, za katere predmete, ki jih je opravil v tujini, prosi za nadomestilo ECTS predmetov na FSD. O prošnji odloča Erasmus koordinator, razen v primeru, če so predmeti lahko kakorkoli sporni ali če je prošnja nestandardna. V tem primeru o prošnji odloča Komisija za študijske zadeve.

Študent v prošnji (Priloga 2) prevede nazive predmetov iz angleščine oz. drugih tujih jezikov v slovenščino in v skladu z 11. členom tega pravilnika prevede pridobljene ocene, Erasmus koordinator pa jih ustrezno vnese v spletni referat in arhivira. Opravljene obveznosti zapiše tudi v angleškem jeziku.

Podatki o opravljenih obveznostih v tujini se vpišejo v prilogo k diplomi v skladu z navodili UL.

11. člen

(sistem ocenjevanja)

Ocene, ki jih je študent dosegel pri posameznih predmetih, se prevedejo v veljavni sistem ocenjevanja na UL. Za prevod ocen iz drugih sistemov ocenjevanja se uporablja pretvorba ocen v ocenjevalni sistem ECTS, ki jo navede tuja univerza na potrdilu o opravljenih obveznostih. Če na potrdilu takšna pretvorba ni navedena, se uporabi Priloga 1: Ocenjevalni sistemi. Priloga je sestavni del tega pravilnika.

12. člen

(neopravljene obveznosti na tuji univerzi)

Če študent na tuji univerzi ne opravi vseh s Študijskim sporazumom določenih obveznosti vpisanega letnika, se mu ustrezno zmanjšajo priznane kreditne točke.

Študent lahko v naslednjem študijskem letu napreduje v višji letnik pod enakimi pogoji kot študenti, ki niso bili na mednarodni študijski izmenjavi.

Če študent ne izpolnjuje pogojev za napredovanje, se lahko ponovno vpiše v letnik (če te pravice v času študija še ni izkoristil) ali pavzira. V obeh primerih se študentov indeks uredi tako, da se vanj vključijo obveznosti, ki jih je na tuji univerzi opravil na podlagi Študijskega sporazuma ali Prošnje za priznanje izpita in v skladu z navodili UL glede zapisa obveznosti, opravljenih v tujini.

13. člen

(sprememba mednarodne študijske izmenjave)

Študent, ki mu je bila odobrena mednarodna študijska izmenjava, lahko do konca študijskega leta, v katerem se je prijavil na izmenjavo, spremeni semester ali želeno tujo univerzo z oddajo prošnje Erasmus koordinatorju. Prošnja se obravnava glede na prosta mesta in v dogovoru s tujo univerzo.

14. člen

(podaljšanje mednarodne študijske izmenjave)

V obdobju, ko študent opravlja izmenjavo, jo lahko podaljša ob dogovoru s pristojnimi organi oz. službami na tuji univerzi ter na FSD in UL. O morebitnem podaljšanju izmenjave mora študent obvestiti Mednarodno službo UL, ki z njim sklene pogodbo o podaljšanju izmenjave. Mednarodna služba UL prav tako določa možnosti financiranja podaljšanja izmenjave.

15. člen

(odpoved mednarodne študijske izmenjave)

V primeru odpovedi mednarodne študijske izmenjave mora študent o tem obvestiti po e-pošti Erasmus koordinatorja, tujo univerzo in Mednarodno službo UL. Študent mora odpoved sporočiti v najkrajšem možnem času oziroma najpozneje do prijavnega roka na tuji univerzi.

16. člen

(obveznosti, opravljene zunaj institucionalizirane izmenjave študentov)

Za druge izmenjave, ki ne sodijo v okvir institucionaliziranih izmenjav, se smiselno uporabljajo določbe tega pravilnika.

**III. ŠTUDIJ ŠTUDENTOV TUJIH UNIVERZ NA FSD**

17. člen

(priprava predmetnika)

Katedre vsako študijsko leto ob pripravi predmetnika sporočijo, katere predmete bodo ponudile za tuje študente na izmenjavi.

18. člen

(razpis predmetov)

Po sprejetem predmetniku Erasmus koordinator objavi predmete, ki se bodo v naslednjem študijskem letu izvajali v angleškem jeziku. Seznam predmetov objavi na domači strani fakultete.

19. člen

(omejitve pri izboru predmetov)

Študenti, ki pridejo na izmenjavo, lahko izberejo enako število predmetov oz. kreditnih točk na semester ali leto, kot to velja za matične študente. Študenti na izmenjavi, ki na matični univerzi obiskujejo prvo stopnjo, lahko na FSD izberejo le predmete, ki se izvajajo na prvi stopnji. Študenti na izmenjavi, ki na matični univerzi obiskujejo drugo stopnjo, lahko poslušajo tako prvo- kot drugostopenjske predmete.

**IV. PRAKTIČNO USPOSABLJANJE ŠTUDENTOV FSD V TUJINI**

20. člen

(minimalni pogoji za praktično usposabljanje študentov FSD)

Študent lahko sodeluje v programu mednarodne izmenjave z namenom praktičnega usposabljanja, če so izpolnjeni pogoji:

• je v tekočem študijskem letu vpisan v študijski program na FSD;

• in drugi pogoji, ki jih določa posamezni razpis.

21. člen

(postopek pred odhodom na praktično usposabljanje)

Pred nameravanim odhodom na praktično usposabljanje se morajo študenti prijaviti na razpis, ki ga objavi Erasmus koordinator na spletni strani.

22. člen

(izbor študentov)

Razpis, ki ga objavi Erasmus koordinator, vsebuje razpisno dokumentacijo, razpisne roke in druge pogoje za prijavo na praktično usposabljanje.

1. Kriteriji za izbor študentov so:
* višji letniki imajo prednost pred nižjimi,
* kandidati iz istega letnika z višjo povprečno oceno imajo prednost pred kandidati z nižjo povprečno oceno,
* motivacijsko pismo v angleškem jeziku
* in drugi pogoji, ki jih določa razpis.

Študentje v motivacijskem pismu pojasnijo izbiro tuje organizacije in države, navedejo svoje spretnosti, kompetence in cilje izmenjave ter obštudijske dejavnosti in posebne dosežke, ki ustrezajo študijskemu področju izmenjave.

1. Odobrena izmenjava z namenom praktičnega usposabljanja pomeni zgolj možnost, da si študent v prihodnjem študijskem letu poišče praktično usposabljanje, za katero lahko prejme Erasmus+ financiranje.

3. Vsi na razpis prijavljeni študenti so o rezultatih razpisa obveščeni.

23. člen

(sporazum za prakso)

Na razpisu izbrani študenti kot del prijavne dokumentacije za praktično usposabljanje pripravijo Sporazum za prakso.

Praktično usposabljanje mora vsebinsko ustrezati vpisanemu študijskemu programu študenta in obveznostim. Če je praktično usposabljanje vsebinsko ustrezno, Sporazum za prakso kot predstavnik FSD podpiše Erasmus koordinator.

Študent podpisani Sporazum za prakso pošlje v potrditev na izbrano tujo organizacijo, kjer bo opravljal praktično usposabljanje. Dokument, ki ga potrdijo vse tri pogodbene stranke (študent, FSD in tuja organizacija) študent naloži v spletno prijavo za Erasmus+ finančno pomoč UL skupaj s preostalimi prilogami, ki jih zahteva UL.

24. člen

(postopek po opravljenem praktičnem usposabljanju na tuji instituciji)

Študent do-/podiplomskega študija FSD, ki je v okviru izmenjave opravil praktično usposabljanje, po opravljenih obveznostih na tuji instituciji Erasmus koordinatorju predloži dokumenta:

• Sporazum za prakso – del obrazca »After the Mobility«, ki ga izpolni in potrdi delodajalec;

• Poročilo o izvedenem praktičnem usposabljanju, ki ga mora študent oddati tudi kot del poročanja UL za Erasmus+ štipendijo.

Podatki o opravljenem praktičnem usposabljanju v tujini se vpišejo v prilogo k diplomi v skladu z navodili UL.

**V. PRAKTIČNO USPOSABLJANJE TUJIH ŠTUDENTOV NA FSD**

25. člen

(postopek urejanja praktičnega usposabljanja tujih študentov na FSD)

Fakulteta za socialno delo omogoča izvajanje praktičnega usposabljanja v okviru programa Erasmus+. Erasmus koordinator posreduje prošnjo pristojni katedri/centru.

Erasmus koordinator določi mentorja za tujega študenta na praktičnem usposabljanju. Mentor opredeli obveznosti in dela, ki jih bo študent opravljal. Te se zapišejo v Sporazum za prakso, ki ga podpiše mentor, tuji študent in tuja univerza. Tuji študentje, ki jim je bilo odobreno usposabljane na FSD, urejajo vse administrativne zadeve z Erasmus koordinatorjem.

**VI. DISCIPLINSKA ODGOVORNOST**

26. člen

(spoštovanje pravil in postopkov)

Študenti, ki gredo na izmenjavo ali praktično usposabljanje, so dolžni upoštevati vsa pravila in postopke, ki veljajo na tuji univerzi oz. instituciji. Enako velja za tuje študente, ki svoje obveznosti opravljajo na FSD.

**VII. PREHODNE IN KONČNE DOLOČBE**

27. člen

(izvrševanje postopkov)

Postopki, začeti do uveljavitve tega pravilnika, se nadaljujejo po določbah tega pravilnika.

28. člen

(tolmačenje pravil)

Za tolmačenje teh pravil je pristojen Senat FSD.

29. člen

(ugovor)

V skladu s pravili FSD in Univerze v Ljubljani ima študent pravico do ugovora zoper sklepe, ki jih organi univerze ali članic sprejmejo o njegovih pravicah, obveznostih in odgovornostih.

30. člen

(veljavnost pravil)

Pravilnik začne veljati z dnem, ko ga sprejme Senat FSD.

Ljubljana, 21.10.2019

Številka:

**Doc. dr. Liljana Rihter**

**Dekanja**

PRILOGA 1:

**OCENJEVALNI SISTEMI**

|  |  |  |  |  |  |
| --- | --- | --- | --- | --- | --- |
| **Država**  | **ECTS - A** | **ECTS - B** | **ECTS - C** | **ECTS - D** | **ECTS - E** |
| Avstrija | 1 | 2 | 3 | 4 | 4- |
| Belgija  | 17-20 | 15-16 | 13-14 | 11-12 | 10 |
| Bolgarija  | 6 | 5 | 4 | 3 | 2 |
| Ciper  | 10 | 9 | 8 | 7 | 6 |
| Češka  | 1 | 1,5 | 2 | 2,5 | 3 |
| Danska  | 11-13 | 10 | 8-9 | 7 | 6 |
| Estonija  | 5 | 4 | 3 | 2 | 1 |
| Finska  | 5 | 4 | 3 | 2 | 1 |
| Francija  | 16,5< | 15-16 | 13,5-14,5 | 11,5-13 | 10-11 |
| Grčija  | 9-10 | 8 | 7 | 6 | 5 |
| Irska  | 69+ | 65-69 | 60-64 | 50-59 | 40-49 |
| Italija  | 29-30 | 27-28 | 24-26 | 19-23 | 18 |
| Latvija  | 9-10 | 8 | 7 | 6 | 5 |
| Litva  | 9-10 | 8 | 7 | 6 | 5 |
| Luksemburg  | 3,75-4,00 | 3,00-3,5 | 2,75 | 2,5 | 2 |
| Madžarska  | 5 | 4 | 3 | 2 | 1 |
| Malta  | A+, A | B+, B | C+, C | D+ | D |
| Nemčija  | 1-1,5 | 1,6-2,3 | 2,4-2,9 | 3,0-3,5 | 3,6-4,0 |
| Nizozemska  | 10 | 9 | 8 | 7 | 5,5 - 6 |
| Poljska  | 5,0 | 4,5 | 4,0 | 3,5 | 3,0 |
| Portugalska  | 19-20 | 17-18 | 14-16 | 11-13 | 10 |
| Romunija  | 10 | 9 | 8 | 7 | 5-6 |
| Slovaška  | A | B | C | D | E |
| **Slovenija**  | **10** | **9** | **8** | **7** | **6** |
| Španija  | 10 | 9 | 7,5-8,9 | 5,5-7,4 | 2,6-5,4 |
| Švedska  | A | B | C | D | E |
| Turčija  | AA, AB | BA, BB | BC | CB, CC, CD | DC, DD |
| Združeno kraljestvo  | 14-16 | 11-13 | 8-10 | 5-7 | 4 |
| ZDA | A+, A, A- | B+, B | B - | C+, C, C- | D+, D |

**Legenda:**

**ECTS – A = odlično (91–100 % pravilno)**

**ECTS – B = prav dobro (81–90 % pravilno)**

**ECTS – C = prav dobro (71–80 % pravilno)**

**ECTS – D = dobro (61–70 % pravilno)**

**ECTS – E = zadostno (51–60 % pravilno)**

***\* Predstavljena je tabela okvirnih prevodov ocen, ki se lahko razlikujejo po posameznih institucijah v določeni državi.***

PRILOGA 2:

Komisija za študijske zadeve

Fakulteta za socialno delo

Topniška 31, 1000 Ljubljana

Ime in priimek:

Kontaktni naslov:

E-naslov:

Tel. št.:

Vpisna številka:

Datum:

**OBRAZEC ZA PRIZNANJE V TUJINI OPRAVLJENIH ŠTUDIJSKIH OBVEZNOSTI**

Podpisana XXX, redna študentka X. letnika UNI programa X. stopnje na FSD, sem bila v JESENSKEM/SPOMLADANSKEM semestru študijskega leta 20XX/20XX, v času od X. X. 20XX do X. X. 20XX na študijski izmenjavi Erasmus+ na IME USTANOVE, IME DRŽAVE. Tam sem opravila študijske obveznosti v skupni vrednosti XX ECTS (KT).

Prosim, da mi na podlagi priloženih potrdil (v prilogi) priznate študijske obveznosti za te v tujini opravljene predmete:

POZOR: VSAK PREDMET MORA BITI NAVEDEN V ANGLEŠKEM IN SLOVENSKEM JEZIKU

|  |  |  |  |
| --- | --- | --- | --- |
| Social policy and social work in Europe (Socialna politika in socialno delo v Evropi) | X ECTS | LOKALNA OCENA | PRETVORJENO V NAŠO OCENO, npr. Prav dobro 9 |
| Psychiatric Disorders in Childhood and Youth (Psihiatrične motnje v otroštvu in mladosti) | X ECTS | LOKALNA OCENA | PRETVORJENO V NAŠO OCENO, npr. Prav dobro 9 |
| Intensive German Course (Intenzivni tečaj nemškega jezika) | X ECTS | LOKALNA OCENA | PRETVORJENO V NAŠO OCENO, npr. Prav dobro 9 |
| Social Management (Socialni menedžment) | X ECTS | LOKALNA OCENA | PRETVORJENO V NAŠO OCENO, npr. Prav dobro 9 |
| Field practice (Praktično usposabljanje) | X ECTS | LOKALNA OCENA | PRETVORJENO V NAŠO OCENO, npr. Prav dobro 9 |

SKUPAJ = XX ECTS

S temi ECTS bi rada nadomestila kreditne točke za predmete, ki jih imam vpisane v X. letniku programa FSD, v skupni vrednosti XX ECTS:

|  |  |
| --- | --- |
| Delovno pravo  | 5 ECTS |
| Ljudje z ovirami: teorije in metode socialnega dela  | 5 ECTS |
| Osnove organizacije in menedžmenta  | 5 ECTS |
| Besednjak psihopatologije  | 5 ECTS |

SKUPAJ = XX ECTS

Obvezni prilogi:

* Spričevalo s tuje ustanove (Academic transcript)
* Zadnja različica učnega sporazuma (Learning agreement) s podpisi domačega koordinatorja, predstavnika gostujoče univerze in študentke.

Zaželena priloga:

* Poročilo o izmenjavi. Napišete odgovore na vprašanja: »Kako ste bili zadovoljni z izmenjavo in zakaj? Ste imeli redna predavanja v angleščini ali samo občasne konzultacije? Kako bi ocenili kakovost študija? Kakšni so bili profesorji? Bi kateri predmet/profesorja posebej pohvalili/skritizirali? Kakšni so življenjski stroški v primerjavi s temi v Sloveniji? Koliko je treba imeti za namestitev? Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti? Kakšno je mesto? Kako je bilo poskrbljeno za obšolske dejavnosti? Kaj priporočate študentom, ki nameravajo iti na študij tja? Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?«

LASTNOROČNI PODPIS